Ministerstvo pôdohospodárstva
Slovenskej republiky

Súhrn

Správa
o lesnom hospodárstve v Slovenskej republike 2004

Bratislava 21. júl 2004

1. Postavenie lesného hospodárstva v rámci ekonomiky SR

1.1 Postavenie lesného hospodárstva v hospodárstve SR
	Podiel hrubého domáceho produktu (HDP) lesného hospodárstva (LH) na HDP hospodárstva SR a nezmenil (0,47 %). Podiel investícií LH z celkových investícií SR predstavoval 0,17 % a v porovnaní s rokom 2003 klesol o 0,01 %. V hospodárskej sfére LH pracovalo okolo 18 tis. zamestnancov. V podnikateľskej sfére poskytujúcej služby obhospodarovateľom lesov pracuje ďalších vyše 8 tis. pracovníkov. Priemerná mesačná mzda dosiahla v LH 12 712 Sk, čo je 88,49 % priemernej mesačnej mzdy v hospodárstve SR.

Ukazovateľ	Meracia
jednotka
(m. j.)	Rok	
		1990	2001	2002	2003	
		(m. j.)	%	(m. j.)	%	(m. j.)	%	(m. j.)	%	
HDP
v bežných cenách	mld. Sk	278,5	100	989,3	100	1 073	100	1 196	100	
z toho: LH		2,7	0,97	5,1	0,52	5,0	0,47	5,6	0,47	
Investície	mil. Sk	69 741	100	330 300	100	360 500	100	350 050	100	
z toho: LH		553	0,79	660	0,2	651	0,18	582	0,17	
Zamestnanci (pracovníci)	tis. osôb	2 459	100	2 124	100	2 127	100	2 164	100	
z toho: LH		36	1,47	22	1,04	20	0,94	18	0,83	
Priemerná mesačná mzda	Sk	3 278	100	12 365	100	13 511	100	14 365	100	
z toho: LH		3 419	104,3	10 684	86,41	11 571	85,64	12 712	88,49	
Prameň: LVÚ Zvolen, Štatistický úrad SR

	Podiel LH v tvorbe HDP hospodárstva SR je relatívne nízky, pretože zahrnuje iba produkciu dreva a ostatných produktov LH. Nezahrnuje úžitky lesov vyplývajúce z ich verejnoprospešných funkcií (vodohospodárska, vodoochranná, prírodoochranná, rekreačná, protierózna, protiimisná a ďalšie), ktoré zatiaľ nie sú predmetom trhu, aj keď viacnásobne prekračujú hodnotu produkčných funkcií. Zabezpečovanie týchto funkcií buď obmedzuje vlastníkov pri bežnom obhospodarovaní lesov alebo vyžaduje zvýšené vklady práce a finančných prostriedkov.

1.2 Vzťah lesného hospodárstva k štátnemu rozpočtu
	Predajom dreva v roku 2003 LH získalo 79 % všetkých svojich tržieb a výnosov. V porovnaní s rokom 2002 sa zvýšila ťažba dreva o 6,5 % a tržby z predaja dreva okolo 8 %. Štátna podpora na lesnícku činnosť sa znížila o 42 %.Vývoj vybraných ukazovateľov charakterizujúcich vzťah LH k štátnemu rozpočtu sa uvádza v tabuľke.
 
Ukazovateľ	Skutočnosť roku (mil. Sk)	Predpoklad
na rok 2004	
	1990	2001	2002	2003		
Tržby a výnosy 	4 531	10 030	10 258	10 555	10 115	
Náklady	4 326	9 623	9 978	10 828	9 789	
Hospodársky výsledok (zisk +, strata -)	205	407	280	-273	326	
Štátna podpora na lesnícku činnosť	1 007	396	382	221	147	
Podiel v tržbách
a výnosoch v %	zisk	4,52	4,06	2,73	-2,59	3,22	
	štátna podpora	22,22	3,95	3,72	2,09	1,45	
Prameň: LVÚ Zvolen, MP SR

2. Transformácia lesného hospodárstva SR

2.1 Lesnícka legislatíva
	Vypracoval sa návrh zákona o lesoch a návrh zákona o poľovníctve. Účinnosť nadobudli tieto zákony: 
•	zákon č. 12/2003 Z. z., ktorým sa mení a dopĺňa zákon č. 229/1991 Zb. a o zmene a doplnení zákona SNR č. 138/1991 Zb. o majetku obcí v znení neskorších predpisov, ktorý rieši problematiku bezodplatného prechodu odvozných lesných ciest na vlastníkov pozemkov,
•	zákon č. 519/2003 Z. z., ktorým sa mení a dopĺňa zákon č. 100/1977 Zb. v znení neskorších predpisov. Týmto zákonom prešli povinnosti ŠSLHaP na miestnej úrovni na 8 krajských lesných úradov (KLÚ) ako orgánov ŠS druhého stupňa a 39 obvodných lesných úradov (OLÚ) ako orgánov ŠS prvého stupňa. 

2.2 Štruktúra vlastníctva a užívania lesov a postup reštitúcií
			Štruktúra lesov podľa vlastníctva a užívania sa mení, pretože sa doposiaľ neukončilo usporiadanie vlastníctva a užívania lesov v zmysle reštitučných zákonov.

Subjekty	Výmera porastovej pôdy (ha)	Podiel v roku 2003 (%)	
	k 31. 12. 2002	k 31. 12. 2003		
	vlastnícka	užívacia	vlastnícka	užívacia	vlastnícky	užívací	
Štátne	825 374	1 201 879	814 576	1 185 971	42,2	61,5	
Súkromné	249 172	117 688	231 259	113 968	12,0	5,9	
Spoločenstevné	462 808	398 222	469 130	416 966	24,3	21,6	
Cirkevné	61 207	39 815	61 430	40 188	3,2	2,1	
Poľnohospodárskych družstiev	1 899	4 301	2 379	4 946	0,1	0,2	
Obecné	187 311	166 804	186 519	167 271	9,7	8,7	
Neznáme	140 938	-	164 017	-	8,5	-	
Spolu	1 928 709	1 928 709	1 929 310	1 929 310	100	100	
Prameň: Lesoprojekt Zvolen (PIL 2003)

O vrátenie vlastníckych a užívacích práv k 31. 12. 2003 požiadalo vyše 95 994 subjektov. Ide o výmeru 993 594 ha, t. j. 49,5 % z celkovej výmery LPF (2 004 tis. ha). 
Doposiaľ bolo kladne vybavených takmer 51 tis. žiadostí (53 % z celkového počtu) o výmere 862 217 ha (43 % z celkovej výmery LPF a 87 % z požadovanej výmery).
Vydávanie majetku vlastníkom v ostatných rokoch stagnuje pretože:  
•	majetok v teréne nie je možné identifikovať (je prevažne v podielovom spoluvlastníctve),
•	vlastníci sa odmietajú združiť, 
•	nemajú svoj majetok riadne vydokladovaný. 
	Celý reprivatizačný proces sprevádzajú problémy vyplývajúce z legislatívnych, technických a ekonomických bariér.
 
2.3 Transformácia štátnych podnikov LH v pôsobnosti MP SR
	Najväčšou štátnou organizáciou LH sú Lesy SR, š. p.. V zmysle Programového vyhlásenia vlády SR 2002 sa realizuje projekt transformácie štátnych podnikov LH v pôsobnosti MP SR na štátnu akciovú spoločnosť. Jeho cieľom je zlepšenie  ekonomického stavu a vývoja podniku. V účtovnom roku 2003 sa v Lesoch SR, š. p. dotvoril potrebný objem opravných položiek a rezerv na všetky dubiózne položky majetku. Uvedené opatrenia, ako aj pokles dotácií spôsobili, že štátne organizácie v pôsobnosti MP SR dosiahli záporný hospodársky výsledok (- 579 mil. Sk).
3. Obhospodarovanie a využívanie lesov SR

3.1 Faktory ovplyvňujúce lesné hospodárstvo

Depozície znečisťujúcich látok, stav pôdy a zdravotný stav lesov
	Zhruba jedna tretina výmery lesov SR je dlhodobo pod vplyvom depozícií síry a dusíka. Tieto sú hlavnou príčinou zakysľovania lesných pôd, nepriaznivo ovplyvňujú koreňový systém lesných drevín, a tým aj ich zdravotný stav. V súčasnosti je na približne 25 % lesných pôd silne kyslá reakcia, na 40 % kyslá, na 17 % mierne kyslá. 
	Medzi hlavné ukazovatele zdravotného stavu drevín patrí defoliácia, resp. strata asimilačných orgánov. Pre posudzovanie zdravotného stavu je rozhodujúci podiel stromov v stupňoch defoliácie 2 až 4, teda s defoliáciou väčšou ako 25 %. Stromy s  nižšou defoliáciou môžeme považovať za zdravé. Z uvedeného obrázku vidno, že približne od roku 1995 dochádza k zlepšovaniu zdravotného stavu. Priemerná defoliácia klesla pod 25 %. Predpokladá sa tendencia mierneho zlepšovania zdravotného stavu lesov.

Prameň: LVÚ Zvolen

Škodlivé činitele a ich následky
	Výška náhodných ťažieb je ukazovateľom, ktorý umožňuje identifikovať následky pôsobenia škodlivých činiteľov, ako aj stav a tendenciu vývoja zdravotného stavu lesov. Z obrázku vidno, že najvyšší podiel náhodnej ťažby, až 60 % z celkového objemu ťažby dreva bol v rokoch 1994 až 1997. V roku 2003 bol podiel náhodnej ťažby približne 40 %.
	
Prameň: Lesnícka ochranárska služba LVÚ Zvolen
	Najväčšie škody v roku 2003 spôsobili abiotické činitele (vietor, sneh, námraza), ktoré poškodili vyše 1 920 tis. m3 drevnej hmoty, z toho až 86 % ihličnatých drevín. Najvýznamnejší hmyzí škodca lykožrút smrekový napadol 480 tis. m3 hmoty, čo je o 41 % viac ako v roku 2002. Z antropogénnych škodlivých činiteľov sú najvýznamnejšie imisie. Z dôvodu poškodenia imisiami bolo v roku 2003 vyťažených 250 tis. m3 dreva.

3.2 Hlavné produkčné ukazovatele

Výmera lesného pôdneho fondu
	Výmera LPF sa dlhodobo zvyšuje. Od roku 1970 sa zvýšila o 4,7 %. V roku 2003 dosiahla 2,004 mil. ha. Výmera lesných porastov je 1,929 mil. ha.

Prameň: Súhrnné informácie Lesníckeho informačného centra Lesoprojektu Zvolen

Hospodárske spôsoby
	Zvyšuje sa plánovaný podiel foriem podrastového hospodárskeho spôsobu, ktoré v roku 2003 dosiahli 58 % (v roku 1990 15 %) a naopak klesá podiel holorubného spôsobu, ktorý bol v roku 2003 39 %, zatiaľ čo v roku 1990 vyše 80 %. Tieto údaje potvrdzujú tendenciu k ekologizácii LH. Dosiahnutie plánovaného podielu podrastových foriem znemožňuje najmä pretrvávajúci vysoký rozsah náhodných ťažieb. 

Drevinové zloženie lesov
	V zastúpení drevín sa presadzuje požiadavka rôznorodosti lesných porastov. Primeraná biodiverzita podstatne zvyšuje statickú a ekologickú stabilitu lesov. V roku 2003 mali ihličnaté dreviny zastúpenie 41 % a listnaté dreviny 59 %. Cieľové – výhľadové zastúpenie je 37 % ihličnatých drevín a 63 % listnatých.

Prameň: Súhrnné informácie Lesníckeho informačného centra Lesoprojektu Zvolen

Porastové zásoby dreva
	Zásoba dreva v lesoch SR sa v ostatných desaťročiach zvyšuje a k 31.12.2003 dosiahla 428,2 mil. m3 hrubiny bez kôry. Priemerná zásoba na ha je 223 m3 hrubiny bez kôry (hr.b.k.).

Prameň: Súhrnné informácie Lesníckeho informačného centra Lesoprojektu Zvolen
	
	Nárast zásoby dreva, ktorá sa v porovnaní s rokom 1970 zvýšila o 36,7 %, spôsobujú viaceré vplyvy. Najvýznamnejšie z nich sú: 
•	Nadnormálne plošné zastúpenie 50 – 90 ročných lesných porastov. Z dôvodu ich vysokého objemového prírastku sa v nich hromadí veľké množstvo zásob dreva. Pretože tieto porasty ešte nedosiahli vek rubnej zrelosti, neuskutočňuje sa v nich obnovná ťažba. V nastávajúcom období  sa budú nadnormálne zastúpené porasty stredného veku ďalej posúvať do veku rubnej zrelosti, v dôsledku čoho sa zvýšia ťažbové možnosti. Skutočné a ideálne plošné zastúpenie vekových stupňov je zobrazené na nasledujúcom obrázku.

Prameň: Súhrnné informácie Lesníckeho informačného centra Lesoprojektu Zvolen

•	Zavedenie nových rastových tabuliek vyhotovených na základe domáceho empirického materiálu do praxe hospodárskej úpravy lesov (HÚL). Ich uplatňovaním dochádza k spresňovaniu zásob dreva v lesoch SR. 
•	Doposiaľ nepreskúmaný vplyv celkových zmien prostredia, najmä zmena klímy, zvyšujúce sa depozície dusíka, koncentrácie kysličníka uhličitého a pod.

3.3 Hospodárenie v lesoch

Pestovanie a ochrana lesov
	Hlavné výkony pestovnej činnosti v LH SR za roky 1990, 2000, 2002 a 2003 charakterizuje tento prehľad:
Ukazovateľ	m. j.	Skutočnosť v roku	
		1990	2000	2002	2003	
Obnova lesa spolu	ha	18 964	15 057	14 324	13 577	
Z toho: umelá obnova lesa	ha	15 500	12 923	10 681	9 623	
Ošetrovanie mladých les. porastov	ha	16 968	5 806	11 018	11 186	
Ochrana mladých les. porastov	ha	141 920	78 323	73 282	67 063	
Prečistky	ha	34 143	34 936	33 932	32 164	
Prebierky	ha	37 143	53 932	64 440	59 238	
Prameň: Permanentná inventarizácia lesov 2003

	Obnova lesa v LH SR v roku 2003 poklesla oproti roku 2002 indexom 0,948. Poklesla umelá obnova lesa (index 0,901). Mierne sa zvýšilo ošetrovanie mladých lesných porastov indexom 1,015. Naproti tomu sa zaznamenal pokles ich ochrany (index 0,915). Znížil sa rozsah prečistiek a prebierok. Toto zníženie však súvisí so znížením ich plánovaného rozsahu. V porovnaní s rokom 1990 sa v roku 2003 evidentne znížil rozsah všetkých výkonov pestovnej činnosti okrem prebierok.

Ťažba dreva
	Vývoj plánovanej ťažby dreva, skutočnej ťažby dreva a z toho náhodnej ťažby od roku 1980 do roku 2003 bol takýto:
	
Prameň: Permanentná inventarizácia lesov 2003

	Ťažbu dreva charakterizuje vysoký podiel náhodných ťažieb, ktorý v roku 1980 dosiahol 22 %, v roku 1990 49 %, v roku 2002 34 % a v roku 2003 40 %. Plánované ročné ťažby boli takéto: v roku 1990 5,160 mil. m3, v roku 2002 5,914 mil. m3 a v roku 2003 6,197 mil. m3. Z uvedeného vyplýva, že ťažba dreva sa v roku 1990 prekročila o 116 tis. m3, v roku 2002 o 334 tis. m3 a v roku 2003 až o 455 tis. m3. Alarmujúci je najmä podiel náhodných ťažieb v ihličnatých drevinách, pri ktorých sa plánovaná ťažba v roku 2003 prekročila o 785 tis. m3, čo predstavuje takmer 29 %.

3.4 Verejnoprospešné funkcie lesov

	V súčasnosti sa v celosvetovom meradle presadzuje koncepcia trvalo udržateľného hospodárenia v lesoch. Pritom sa predpokladá využitie lesov nielen ako trvalého zdroja dreva, ale aj zdroja ďalších verejnoprospešných funkcií. Takéto lesy sa nachádzajú vo všetkých kategóriách lesa na výmere viac ako 90 %. Iba na 9,5 % z celkovej porastovej pôdy sa nachádza čistý „produkčný typ“ lesa. Zhruba 67 % výmery lesov je podľa funkčnej typizácie zaradených medzi lesy s prvoradou produkčnou funkciou (hospodárske lesy).

Prameň: Súhrnné informácie Lesníckeho informačného centra Lesoprojektu Zvolen
	
	Z obrázku vidno postupné zvyšovanie výmery lesov ochranných a osobitného určenia, t. j. lesov s prevládajúcimi ekologickými a environmentálnymi funkciami. Tieto funkcie zväčša nie sú iba samovoľným účinkom existencie lesa. Ich zabezpečovanie vyžaduje zvýšené vklady práce a finančných prostriedkov vlastníkov a obhospodarovateľov lesa. Súčasná legislatíva nerieši najmä otázku zabezpečovania verejnoprospešných funkcií v rámci funkčne integrovaného LH v lesoch SR. Preto treba venovať väčšiu pozornosť riešeniu problematiky ich oceňovania.

4. Ekonomika lesného hospodárstva

4.1 Obchod s drevom
V roku 2003 sa predalo o 655 tis. m3 viac dreva ako v roku 2002. Objem predaja predstavuje až 94,1 % objemu realizovanej ťažby. Zvyšok dreva sa použil na vlastnú výrobnú spotrebu alebo zostal na zásobách jednotlivých lokalít. Predaj dreva sa zvýšil o 11,7 %, z toho listnatého o 5,6 % a ihličnatého až o 17,4 %.
Aj v roku 2003 obchod s drevom ovplyvňovala nerovnováha dopytu a ponuky na domácom trhu. Stále prevládal dopyt po kvalitnej ihličnatej guľatine. Pozitívom je, že došlo k zvýšeniu spracovania listnatého vlákninového dreva, ktorého bol v predchádzajúcich rokoch prebytok. Nerovnováhu ponuky a dopytu riešia lesné subjekty vývozom dreva, predovšetkým do susedných krajín. Vývoz sortimentov surového dreva do zahraničia v rokoch 2002 a 2003 bol takýto:

Sortiment dreva	Objem (tis. m3)	Podiel (%)	
	2002	2003	2002	2003	
Ihličnaté výrezy (I. až III. triedy akosti)	190	168 	14,8	15,0	
Ihličnaté drevo IV. a V. triedy akosti	196	269	15,2	24,0	
Listnaté výrezy (I. až III. triedy akosti)	184	167	14,3	14,9	
Listnaté drevo IV. a V. triedy akosti	614	431	47,9	38,2	
Palivové drevo, lesná štiepka, drevný odpad, piliny a drevné uhlie	99	89	7,8	7,9	
Spolu	1 283	1 123	100	100	
Prameň: Colná štatistika SR
	Tržby za drevo vzrástli o 7,8 %, z toho v neštátnom sektore o 25,5 %. V štátnych organizáciách LH klesli o 2,2 %. V štátnych organizáciách v pôsobnosti MP SR poklesli o 1,9 %. Prehľad priemerných tuzemských a exportných cien skupín sortimentov ihličnatých a listnatých drevín je nasledovný:

Sortiment	Tuzemská cena	Exportná cena	Tuzemsko +Export	
	2002	2003	02/03	2002	2003	02/03	2002	2003	02/03	
Ihličnaté drevo spolu	1 591	1 454	0,92	1 795	1 579	0,88	1 606	1 468	0,92	
Listnaté drevo spolu	1 162	1 085	0,95	1 148	1 663	1,45	1 159	1 188	1,03	
Ihl. a list. drevo spolu	1 395	1 287	0,92	1 312	1 630	1,24	1 383	1 355	0,97	
Prameň: Rezortný štatistický výkaz Les D (MP SR) 2-04

4.2 Podpora lesného hospodárstva z verejných zdrojov
	V roku 2003 sa podpora štátu lesníctvu SR uskutočňovala v rámci programov, a to „Lesné hospodárstvo“ a „Podpora rezortných programov“. Celkovo sa do lesníctva vložili finančné prostriedky vo výške 460,4 mil. Sk.
  
Program, podprogram, prvok	Bežné výdavky	Kapitálové výdavky	Spolu	
04 U 01 – Program „Lesné hospodárstvo“ v mil. Sk	
04 U 01 – Obnova a rozvoj LH	2,7	25,0	27,7	
04 U 02 – Hospodárska úprava a ozdravenie lesov	106,5	-	106,5	
04 U 03 – Správa a ochrana NP a muzeijná činnosť	78,6	8,0	86,6	
04 U 04 – Zveľaďovanie a ochrana lesného fondu	196,3	-	196,3	
Spolu program 04 U – Lesné hospodárstvo 	384,1	33,0	417,1	
050 – Program „Podpora rezortných programov“ v mil. Sk	
050 03 – Výskum a vývoj	43,3	-	43,3	
Celkom	427,4	33,0	460,4	

	Štátna podpora LH v SR na výkony vo verejnom záujme v mil. Sk v roku 2003 sa uvádza v  tabuľke. Na obrázku je znázornený vývoj štátnej podpory v rokoch 1990 až 2003:
Použitie	Štátne organizácie LH v pôsobnosti	Neštátny
sektor	Spolu	
	MP SR	iných rezortov			
Lesnícka činnosť	77	15	129	221	
Investície	33	-	-	33	
Iná činnosť	55	46	-	101	
Spolu	165	61	129	355	

Prameň: SL MP SR
4.3 Ekonomické výsledky lesného hospodárstva
V roku 2003 narástli tržby za drevo, ako podstatný príjmový zdroj o 7,8 %. Je to hlavne v dôsledku nárastu objemu predaja dreva oproti roku 2002 o 11,7 %. Ostatné tržby a výnosy zaznamenali mierny pokles  o takmer 7,9 %. Štátna podpora na lesnícku a ostatnú činnosť klesla o 31,5 %. V celkových agregovaných ukazovateľoch sa tieto 3 hlavné skupiny zdrojov prejavili nárastom tržieb a výnosov o 2,9 %.
Tržby a výnosy negatívne ovplyvnila náhodná ťažba, ktorá sa zvýšila medziročne o 27,2 %. Na druhej strane pozitívne sa prejavilo zníženie objemu pohľadávok po lehote splatnosti o 0,04 % a  rast produktivity práce na pracovníka z tržieb a výnosov  bez štátnej podpory o 17,3 %.
Hospodársky  výsledok  LH  SR  medziročne  výrazne  klesol  o 552 mil. Sk na  hodnotu   -273 mil. Sk. Ovplyvnila ho predovšetkým  tvorba rezerv na  hospodársku činnosť budúcich období, tvorba opravných položiek  k pochybným a sporným pohľadávkam a ostatnému dubióznemu majetku a odpis nedobytných pohľadávok a ďalšieho majetku v celkovej čiastke približne 673 mil. Sk  v štátnych organizáciách LH (Lesy SR, š.p. a VLM, š.p. Pliešovce), ale aj negatívna disparita vývoja tržieb za drevo a nákladov výroby spolu, ktorú možno vyjadriť relatívne hodnotou –5,6 % (2,9 mínus 8,5). Náklady ovplyvnila ešte stále vysoká opotrebovanosť strojového kapitálu, mierne zvýšenie ceny práce, vyššie sadzby daní a poplatkov a ostatných prevádzkových nákladov. 
	Prehľad základných makroekonomických ukazovateľov LH SR udáva nasledovná tabuľka:

Č.r.	Ukazovateľ	Meracia	Skutočnosť v roku	Predpoklad	Výhľad	
		jednotka	1990	2001	2002	2003	v roku 2004	na rok 2005	
1	Tržby a výnosy	mil. Sk	4 531	10 030	10 257	10 555	10 115	11 356	
2	Tržby za drevo	mil. Sk	2 604	7 567	7 748	8 355	8 227	8 111	
3	Ostatné tržby a výnosy	mil. Sk	920	1 893	2 039	1 878	1 690	3 038	
4	Priame nákl. pestovnej činnosti	mil. Sk	565	1 145	1 186	1 238	1 231	1 224	
5	Priame nákl. ťažbovej činnosti	mil. Sk	916	3 836	3 772	4 094	3 924	3 999	
6	Celkové náklady pestovnej činnosti	mil. Sk	1 094	1 726	1 718	1 733	1 696	1 681	
7	Celkové náklady ťažbovej činnosti	mil. Sk	1 584	5 790	5 313	5 797	5 568	5 660	
8	Náklady výroby spolu	mil. Sk	4 326	9 623	9 978	10 828	9 789	10 875	
9	Materiál. nákl. vrátane odpisov	mil. Sk	1 976	4 240	4 248	4 549	4 627	5 008	
10	Odpisy	mil. Sk	596	764	784	842	812	794	
11	Osobné náklady	mil. Sk	2 056	4 034	4 078	3 831	3 528	3 027	
12	z toho: mzdové náklady	mil. Sk	1 490	2 875	2 954	2 716	2 516	2 153	
13	Hosp. výsledok (zisk, strata)	mil. Sk	205	407	279	-273	326	481	
14	Štátna podpora spolu	mil. Sk	1 115	605	525	355	225	233	
15	z toho: štátna podpora na lesn. Činnosť	mil. Sk	1 007	396	382	221	147	157	
16	           štátna podpora na investície	mil. Sk	108	35	55	33	27	25	
17	           štátna podpora na inú činnosť	mil. Sk	107	174	88	101	51	51	
18	Pohľadávky po lehote splatnosti	mil. Sk	105	1 181	993	989	851	758	
19	Záväzky po lehote splatnosti k 31. 12.	mil. Sk	10	185	115	103	82	72	
Prameň informácií: PIL 2003, Správy o LH SR, Osobitný zisťovací dotazník od vlastníkov a užívateľov lesa, Rozborové štandardy štátnych lesných podnikov, Rezortný štatistický výkaz Les V (MP SR) 5-01, Les F (MP SR) 7-01, Les V (MP SR) 1-04, Les D (MP SR) 2-04, Les P (MP SR) 6-01, Uč POD 1-01, Uč POD 2-01,	

	Z údajov predkladanej správy vidno, že na dosiahnutom hospodárskom výsledku sa podieľali tiež také skutočnosti ako napríklad: 
•	prekročenie celkových plánovaných ťažieb o 455 tis. m3 z dôvodu vyše 40 % podielu náhodných ťažieb najmä v ihličnatých drevinách, kde došlo k prekročeniu o 785 tis. m3,
•	zvýšenie predaja dreva o 655 m3 resp. 3 %,
•	zníženie výkonov umelej obnovy lesa v porovnaní s rokom 2002 o 1 058 ha, a to pri zvýšenej ťažbe dreva,
•	zníženie výkonov ochrany mladých lesných porastov o 6 219 ha,
•	zníženie štátnej podpory LH z verejných zdrojov, ako aj zníženie počtu zamestnancov.
Na základe uvedených zistení sa treba v rámci dozoru nad hospodárením v lesoch vo väčšej miere zamerať na kontrolu dodržiavania zákonných ustanovení týkajúcich sa obhospodarovania lesov.

5. Lesníctvo SR v príprave na vstup do Európskej únie

	V rámci prípravy lesníctva SR na vstup do Európskej únie (EÚ) sa v roku 2003 hlavná pozornosť sústredila na:

•	Uplatňovanie základných východísk lesníckej stratégie a politiky EÚ v LH SR
			V EÚ neexistuje jednotná lesnícka politika ani iný právny predpis usmerňujúci hospodárenie v lesoch. MP SR preto v predvstupovom období uskutočnilo podrobnú analýzu tej legislatívy EÚ, ktorá s lesníctvom v určitých oblastiach súvisí.

•	Aproximáciu legislatívy EÚ súvisiacej s lesníctvom 
	Ako vyplynulo z práce medzinárodných organizácií a slovenských expertov v ich pracovných tímoch v roku 2003, na zabezpečenie realizácie informačných systémov v LH SR treba v spolupráci so Štatistickým úradom SR a v zmysle záverov medzinárodnej pracovnej skupiny pre lesnícku ekonomiku a štatistiku FAO/ECE v nadväznosti na EUROSTAT upraviť štátne a rezortné štatistické výkazníctvo. 

•	Zabezpečovanie programu Forest Focus
V zmysle Koncepcie lesníckej politiky SR do roku 2005 sa má inštitucionálne usporiadanie lesníctva realizovať tak, aby sa akceptovali osobitosti našej krajiny a zároveň aj princípy subsidiarity a trhovej ekonomiky podľa modelov členských štátov EÚ s vyspelým lesníctvom. V čiastkových krokoch to znamená predovšetkým vytvorenie špecializovanej štátnej správy LH a poľovníctva, prijať zásadné opatrenia na usporiadanie vlastníckych vzťahov a fungovanie neštátneho sektora, stabilizovanie lesníckeho výskumu a zabezpečenie financovania vedecko-technických projektov najmä zo štátneho rozpočtu, ako aj ukončenie funkčnej transformácie Lesoprojektu.

•	Využívanie podporných programov EÚ v podmienkach LH SR
Najvýznamnejším predvstupovým programom EÚ od roku 2000 sa pre neštátne lesné subjekty stal program SAPARD. Išlo o špeciálny program EÚ zameraný na pomoc rozvoju vidieka, poľnohospodárstva. V rámci neho sa k 31. 12. 2003 realizovalo 10 lesníckych projektov v objeme približne 13 mil. Sk z verejných zdrojov, z toho 9,9 mil. Sk z prostriedkov EÚ. Na program SAPARD v roku 2004 nadviaže Sektorový operačný program – Poľnohospodárstvo a rozvoj vidieka (ďalej len SOP). Tento program bude hlavným programovým dokumentom SR v období 2004 – 2006 na čerpanie prostriedkov EÚ zo štrukturálnych fondov do lesníctva.

•	Využitie pozitívnych efektov a eliminácia negatívnych dosahov po vstupe SR do EÚ
Prínosy a riziká vstupu SR do EÚ sa pre lesníctvo vyhodnotili v tzv. SWOT analýze. Na jej základe sa identifikovali pozitívne efekty (prínosy) a možné negatívne dosahy.

•	Stav certifikácie lesov Slovenskej republiky
	V roku 2003 sa začal skúšobný projekt regionálnej certifikácie lesov v regióne Banská Bystrica - Zvolen na základe žiadosti Lesov SR, š. p. podľa schémy PEFC, pričom certifikácia sa týka porastov s výmerou 71 776 ha a 29 individuálnych užívateľov. Cieľom je overenie použiteľnosti technických dokumentov slovenského systému certifikácie lesov.

6. Návrh opatrení na realizáciu koncepčných zámerov v roku 2005

6.1 Opatrenia vyplývajúce z Koncepcie lesníckej politiky do roku 2005 a zo schválenej Strednodobej koncepcie politiky pôdohospodárstva na roky 2004 až 2006 – časť Lesné hospodárstvo

Úloha č. 1
Vypracovať Národný lesnícky program na obdobie rokov 2006 – 2010

Zdôvodnenie:
Národný lesnícky program (NLP) bude národným dokumentom v súlade s Lesníckou stratégiou EÚ, v ktorom sa podrobne rozpracujú a aktualizujú rozvojové priority LH, vyplývajúce zo štátnej lesníckej politiky a Strednodobej koncepcie politiky pôdohospodárstva na roky 2004 – 2006 pre LH, koncepčných zámerov v oblasti environmentálnej politiky a hospodárskej politiky. Bude koncipovaný na obdobie rokov 2006 – 2010.

Úloha č. 2
Vypracovať návrhy vykonávacích predpisov k zákonu o lesoch a k zákonu o poľovníctve

Zdôvodnenie:
V roku 2004 sa predpokladá schválenie zákona o lesoch a zákona o poľovníctve v NR SR. Z príslušných ustanovení zákonov vyplýva pre ministerstvo povinnosť vydať všeobecne záväzné právne predpisy na ich vykonanie. Včasné zabezpečenie úlohy umožní čo najskôr dosiahnuť potrebnú funkčnosť novej lesníckej a poľovníckej legislatívy.

Úloha č. 3
Prijať opatrenia na riešenie pretrvávajúcich problémov v usporiadaní vlastníckych a užívateľských práv

Zdôvodnenie:
V roku 2004 sekcia lesnícka MP SR vypracuje Správu o zmiernení majetkových krívd. V nadväznosti na ňu bude potrebné pripraviť návrh na doplnenie zákona č. 229/91 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov, zákon č. 181/1995 Z. z. o pozemkových spoločenstvách v znení neskorších predpisov, zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov. Zabezpečiť finančné a technické opatrenia schválené v správe s cieľom urýchliť proces usporiadania vlastníckych a užívacích práv k lesným nehnuteľnostiam a vytvoriť podmienky na racionálne a efektívne obhospodarovanie lesného majetku vo vlastníctve neštátnych subjektov.
Úloha č. 4
Novelizovať zákon č. 181/1995 Z. z. o pozemkových spoločenstvách (ustanoviť povinnosť zakladať pozemkové spoločenstvá len s právnou subjektivitou, resp. zrušiť tie, ktoré sú bez nej)

Zdôvodnenie:
Ustanoviť povinnosť zakladať pozemkové spoločenstvá len s právnou subjektivitou z dôvodu skvalitnenia, zjednodušenia a jednoznačného stanovenia pravidiel pri vzniku, činnosti a zániku spoločenstiev.

Úloha č. 5
Zabezpečiť monitorovanie zdravotného stavu lesov SR a výkon lesníckej ochranárskej služby (LOS) a posilniť leteckú požiarnu službu (monitorovanie výskytu požiarov a ich likvidácia)

Zdôvodnenie:
Monitorovanie zdravotného stavu lesov vyplýva z medzinárodných dohovorov (program ICP Forests). Tvorí súčasť celého monitorovacieho systému životného prostredia SR. Zabezpečenie výkonu LOS vyplýva zo strategických cieľov LH SR (zachovanie, ochrana a zveľaďovanie lesov). Jej činnosťou možno predísť, alebo zabrániť mnohomiliónovým škodám na lesných porastoch pôsobením škodlivých činiteľov.

6.2 Opatrenia súvisiace so vstupom SR do EÚ a s medzinárodnou spoluprácou

Úloha č. 1
Navrhnúť a realizovať opatrenia na zosúladenie ekonomických nástrojov uplatňovaných v SR a EÚ a zabezpečiť efektívne využívanie finančných prostriedkov z fondov EÚ v podmienkach lesníctva SR prostredníctvom vhodného inštitucionálneho rámca pre lesnícke projekty

Zdôvodnenie:
V rámci predvstupových rokovaní sa v jednotlivých kapitolách dojednalo prechodné obdobie postupného zavádzania a prispôsobovania sa až po plnohodnotné zavedenie a uplatňovanie niektorých ekonomických nástrojov v oblasti cien, daní, úverov, podpôr a podobne. Na racionálne usmerňovanie tohto procesu treba navrhnúť a realizovať príslušné opatrenia. Prostriedky z fondov EÚ predstavujú jeden z najdôležitejších zdrojov financovania lesníckych aktivít na regionálnej úrovni. Preto treba skvalitniť prípravu lesníckych projektov realizáciou účinných opatrení v oblasti celého inštitucionálneho rámca, najmä ich legislatívne a organizačné zabezpečenie, alokovanie prostriedkov na dofinancovanie projektov, vytvorenie mechanizmov systematického plánovania, vzdelávania, poradenstva a výskumného systému.

Úloha č. 2
Zabezpečiť vypracovanie a financovanie národného programu „FOREST FOCUS“ pre obdobie rokov 2005-2006

Zdôvodnenie:
V súvislosti s nariadením (EC) č. 2152/2003 o monitoringu lesov a environmentálnych interakciách vyplýva pre Slovensko povinnosť realizovať Národný program Forest Focus na rok 2004 a na roky 2005 a 2006. V rámci programu sú zahrnuté monitorovacie aktivity na plochách I. a II. úrovne monitoringu, opatrenia súvisiace s požiarmi, ako aj vybrané experimenty, skúšobné projekty a štúdie vo vzťahu k biodiverzite a k bilanciám uhlíka.

Úloha č. 3
Realizovať opatrenia na zabezpečenie kompatibility národných kritérií a ukazovateľov trvalo udržateľného hospodárenia v lesoch s celoeurópskymi kritériami

Zdôvodnenie:
V rámci vypracovania národných kritérií a ukazovateľov sa špecifikovali oblasti, v ktorých nie je zabezpečená kompatibilita s paneurópskymi ukazovateľmi. Treba zabezpečiť postupné odstraňovanie nezrovnalostí. Ich podstatnú časť možno odstrániť realizáciou veľkoplošnej inventarizácie lesov. Slovenská republika je jednou z mála európskych krajín, kde sa nevykonáva národná inventarizácia lesov týmto medzinárodne uznávaným a presadzovaným postupom.